செங்கோட்டையில் சுதந்திர தின உரையின் போது, பாரதியார் கவிதையை, தன்னால் முடிந்தவரை தமிழில் படித்து, தமிழர்களைப் பெருமைப்படுத்தினார், பிரதமர் மோடி.'தமிழர்கள் மொழியோடு ஒன்றியவர்கள். நீங்கள், தமிழிலேயே இந்தக் கவிதையைப் படித்தால், தமிழக மக்கள் பரவசப்படுவர்' என, மோடிக்கு ஆலோசனை கூறப்பட்டது. இதையடுத்து, பாரதியின் கவிதையை படிக்க, அதிக நேரம் பயிற்சி எடுத்தார், மோடி. 'தமிழகத்தை பற்றிய சிந்தனையுடனேயே, பிரதமர் இருக்கிறார்' என்கின்றனர், பா.ஜ.,வினர்.'அழகிரி தனிக்கட்சி துவங்கப் போவதாக செய்திகள் அடிபடும் நிலையில், பா.ஜ.,வுக்கும், அழகிரிக்கும் என்ன சம்பந்தம்' என, கேள்விகள் எழுகின்றன.தி.மு.க., தலைவர் கருணாநிதிக்கு அஞ்சலி செலுத்த, பிரதமர் மோடி, சென்னை வந்தபோது, 'அழகிரி எங்கே' எனக் கேட்டது உண்மை தான்.ஆனால், அழகிரிக்கு பின், பா.ஜ., இல்லை என, திட்டவட்டமாக சொல்கின்றனர் மூத்த தலைவர்கள். ஆனால் அழகிரியோ, 'அடுத்த லோக்சபா தேர்தலில், மோடி வெற்றி பெறுவாரா? பா.ஜ.,வின் நிலை எப்படி இருக்கும்' என, டில்லி நண்பர்களிடம் விசாரித்து வருகிறார்.